சிறப்பு சேவைகள் மற்றும் கட்டுரைகள்
நவீன காலத்தில் பல்வேறு உடல் உபாதைகளுக்கு முழுமையான தீர்வுகளை அளிக்கிறது, யோகா
சர்வதேச யோகா தினத்தை முன்னிட்டு மத்திய தகவல் மற்றும் ஒலிபரப்பு அமைச்சகத்தின் கீழ் இயங்கும் திருநெல்வேலி மக்கள் தொடர்பு கள அலுவலகம், ஸ்ரீ சாரதா மகளிர் கல்லூரியுடன் இணைந்து “சுகாதாரம் மற்றும் நல்வாழ்விற்கு யோகா” என்ற தலைப்பில் ஜூன் 22-ஆம் தேதி இணையவழி கருத்தரங்கிற்கு ஏற்பாடு செய்திருந்தது.
இதில் தலைமை உரை வழங்கிய சென்னை மண்டல மக்கள் தொடர்பு அலுவலக இயக்குநர் திரு ஜே காமராஜ், ஐஐஎஸ், இந்தப் பெருந்தொற்று காலத்தில், யோகா, ஒரு பாதுகாப்பு கேடயமாக விளங்குவதாகவும், எளிமையான யோகா பயிற்சிகளை மேற்கொள்வதன் மூலம் ஒருவர் தமது உடல் மற்றும் மன நலனை மேம்படுத்தலாம் என்றும் கூறினார். முறையான பயிற்சியின் வாயிலாகவே யோகாவின் பலன்களை உணர முடியும் என்று கூறிய அவர், ஒவ்வொருவரும் தங்களது கடமையாக எண்ணி இதை அடுத்த தலைமுறையினருக்கு எடுத்துச் செல்ல வேண்டும் என்று வலியுறுத்தினார்.
இந்தக் கருத்தரங்கில் துவக்க உரை நிகழ்த்திய திருநெல்வேலி அரசு அருங்காட்சியகத்தின் மாவட்ட பொறுப்பாளர் திருமிகு எஸ். சத்யவள்ளி, நம் நாட்டிலிருந்து உலகிற்கு அன்பளிப்பாக அளிக்கப்பட்ட பழங்கால ஒழுங்குமுறையான யோகா, சிந்து சமவெளி நாகரிகம் முதல் பின்பற்றப்படுவதற்கு ஆதாரங்கள் இருப்பதாகக் கூறினார். குழந்தைப் பருவம் முதல் யோகா பயிற்சிகளை மேற்கொண்டால், அது வாழ்நாள் முழுவதும் உத்வேகம் அளிக்கும் என்று அவர் மேலும் குறிப்பிட்டார்.
சிறப்புரை நிகழ்த்திய திருநெல்வேலி ஏ.வி சூர்யா யோகா மையத்தின் நிறுவனர் “யோகா கலைமாமணி” திரு எஸ் ஆறுமுகம், வயது மற்றும் மத வேறுபாடின்றி யோகா பயிற்சிகளை அனைவரும் மேற்கொள்ளலாம் என்று தெரிவித்தார். யோகாவின் பலன்கள் குறித்துப் பேசுகையில், நவீன காலத்தில் பல்வேறு உபாதைகளுக்கு முழுமையான தீர்வுகளை யோகா அளிப்பதாகக் குறிப்பிட்டார். உடல் மற்றும் மன நலனை மேம்படுத்தி, ஆரோக்கியம் மற்றும் மகிழ்ச்சி அளிக்கும் ஆற்றலை யோகா பெற்றிருப்பதாகவும் அவர் தெரிவித்தார். கொரோனா போன்ற குறிப்பிட்ட நோய்களை எதிர்ப்பதற்கு தேவையான ஆற்றலை அளிக்கும் யோகாசனங்கள், சுவாசப் பயிற்சிகள், பிராணாயாமம் முதலியவற்றை அவர் செய்து காட்டினார்.
பார்வையற்றவர்களுக்கு யோகா பயிற்சி அளிப்பதில் உலகிலேயே மிகக்குறைந்த வயதுடைய ஆசிரியர் என்று குழந்தை உரிமைகள் பாதுகாப்பிற்கான தேசிய ஆணையத்தால் சான்றளிக்கப்பட்ட ஏழாம் வகுப்பு பயிலும் டாக்டர் கே பிரிஷா இணைய கருத்தரங்கில் சிறப்புரை ஆற்றுகையில், மகிழ்ச்சியான மனநிலை மற்றும் ஆரோக்கியமான உடலை யோகா வழங்குவதாகக் கூறினார். 41 உலக சாதனைகள் புரிந்துள்ள டாக்டர் பிரிஷா, பல்வேறு யோகா ஆசனங்களை செய்து காட்டியதுடன், தமது ஒருமுக சிந்தனை மூலம் கண்களைக் கட்டிக்கொண்டு வாசிக்கும் திறனையும் நேரலையாக வெளிப்படுத்தினார்.
முன்னதாக அறிமுக உரை நிகழ்த்திய திருநெல்வேலி மக்கள் தொடர்பு கள அலுவலர் திருமிகு ஜூனி ஜேக்கப், கொவிட் பெருந்தொற்று காலகட்டத்தில் “ஆரோக்கியத்திற்கு யோகா” என்ற இந்த வருடத்தின் கருப்பொருள் பொருத்தமாக இருப்பதாகவும், பொதுமுடக்கக் காலத்தில் மன அழுத்தத்தைக் குறைக்கும் ஆரோக்கிய சாதனமாக யோகா விளங்குவதாகவும் கூறினார்.
யோகாவின் முழு பலன்களைப் பெறவும் அதனால் ஏற்படும் பக்க விளைவுகளைத் தடுக்கவும் ஆசிரியர் அல்லது பயிற்றுனரின் மூலம் முறையாக யோகா பயிற்சியை மேற்கொள்ள வேண்டும் என்று டாக்டர் ஜி கணபதி சுப்பிரமணியன் தெரிவித்தார்.
ஸ்ரீ சாரதா மகளிர் கல்லூரியின் தமிழ்த்துறைத் தலைவர் டாக்டர் டி தனலட்சுமி பேசுகையில், ஆரோக்கியமான உடல் நலனைப் பெறுவதற்கு யோகா சிறந்த முதலீடு என்றும், தினமும் 10 நிமிடங்கள் யோகா பயிற்சியை மேற்கொள்வதன் மூலம் நீண்ட கால பலன்கள் கிடைக்கும் என்றும் தெரிவித்தார்.
கள விளம்பர உதவியாளர் திரு ஜே போஸ்வெல் அசீர் நன்றியுரை வழங்கினார்.
இந்த வலைதள கருத்தரங்கில் கலந்து கொண்ட 100 பேருக்கு மின்னணு சான்றிதழ்கள் வழங்கப்பட்டன. தமிழ்நாடு மற்றும் புதுச்சேரி மண்டல மக்கள் தொடர்பு அலுவலகத்தின் வலையொளி பக்கத்தில் நேரலையாக ஒளிபரப்பப்பட்ட இந்த நிகழ்ச்சியை சுமார் 300 பேர் கண்டு பயனடைந்தனர்.